
Grozījumi likumā "Par norēķinu galīgumu maksājumu un finanšu instrumentu norēķinu sistēmās"
Izdarīt likumā "Par norēķinu galīgumu maksājumu un finanšu instrumentu norēķinu sistēmās" (Latvijas Republikas Saeimas un Ministru Kabineta Ziņotājs, 2004, 2. nr.; Latvijas Vēstnesis, 2011, 46. nr.; 2012, 56. nr.; 2014, 199. nr.; 2016, 101. nr.; 2017, 194. nr.; 2021, 193., 200. nr.) šādus grozījumus:
1. Izteikt 1. panta pirmās daļas 2. punktu šādā redakcijā:
· ''2) iestāde – institūcija, kas piedalās sistēmā un atbild par to finanšu saistību izpildi, kuras radušās saskaņā ar pārveduma rīkojumiem šajā sistēmā, un kas atbilst vienam no šādiem nosacījumiem:
· a) tā ir dalībvalstī reģistrēta kredītiestāde, filiāle, ārvalsts kredītiestādes filiāle, centrālā banka, krājaizdevu sabiedrība vai pasta komersants, kuram atbilstoši normatīvajiem aktiem ir tiesības sniegt maksājumu pakalpojumus,
· b) tā ir dalībvalstī reģistrēta ieguldījumu brokeru sabiedrība, filiāle vai ārvalsts ieguldījumu brokeru sabiedrības filiāle,
· c) tā ir valsts pārvaldes institūcija vai valsts vai pašvaldības kapitālsabiedrība,
· d) dalībvalstī licencēta maksājumu iestāde, ja tā piedalās sistēmā, kurā tiek apstrādāti tikai šā panta pirmās daļas 10. punkta "a" apakšpunktā minētie pārveduma rīkojumi,
· e) dalībvalstī licencēta elektroniskās naudas iestāde, ja tā piedalās sistēmā, kurā tiek apstrādāti tikai šā panta pirmās daļas 10. punkta "a" apakšpunktā minētie pārveduma rīkojumi;".
2. Papildināt informatīvo atsauci uz Eiropas Savienības direktīvām ar 5. punktu šādā redakcijā:
"5) Eiropas Parlamenta un Padomes 2024. gada 13. marta regulas (ES) Nr. 2024/886, ar ko groza regulas (ES) Nr. 260/2012 un (ES) Nr. 2021/1230 un direktīvas 98/26/EK un (ES) 2015/2366 attiecībā uz tūlītējiem kredīta pārvedumiem euro (Dokuments attiecas uz EEZ)."
Likums stājas spēkā 2024. gada 15. augustā.

